Gianluigi Buffon viċin li jirritorna ma' Parma fejn iddebutta magħhom fis-Serie A 26 sena ilu Gianluigi Buffon jinsab viċin li jirritorna ma' Parma fejn iddebutta fis-Serie A 26 sena ilu. ll-goalkeeper ta' 43 sena jinsab viċin li jirritorna fil-club preċedenti tiegħu, din id-darba fis-Serie B. Parma ġew relegati mis-Serie A fl-istaġun 2020-21, iżda għandhom l-ambizzjoni li jirritornaw immedjatament fis-Serie A. Buffon jista' jmur jilgħab fi Stadio Tardini bħala free agent minħabba li l-kuntratt tiegħu ma' Juventus jiskadi f'Ġunju 2021 u mhux se jestendih. Huwa mifhum li r-rebbieħ tat-Tazza tad-Dinja mal-Italja fl-2006 wasal biex jilħaq ftehim mal-ex club tiegħu. Buffon iddebutta fis-Serie A bil-flokk tal-Gialloblu 26 sena ilu. Huwa lagħab 220 logħba ma' Parma bid-Ducali jirbħu t-Tazza UEFA, is-Super Cup Taljana u l-Coppa Italia. Huwa ħalla Stadio Tardini fl-2001 biex jingħaqad ma' Juventus għas-somma ta' €50m. Buffon għandu r-rekord tal-iktar dehriet fis-Serie A b'657 partita.